
הכנסת השמונה עשרה






נוסח לא מתוקן

מושב שני

פרוטוקול 

מישיבת ועדת הכספים

יום שלישי, י"ח בשבט התש"ע (2 בפברואר 2010), שעה 10:30

סדר היום:

1.
צו תעריף המכס והפטורים ומס קניה על טובין (תיקון מס' 4), התש"ע-2009 (גרעיני דלעת)

2.
צו תעריף המכס והפטורים ומס קניה על טובין (תיקון מס' 6), התש"ע-2009 (נייר למטרות משק בית

3.
צו תעריף המכס והפטורים ומס קניה על טובין (תיקון מס' 7), התש"ע-2009 (פטור ממסים על ציוד לכיבוי דליקות ולהצלה)

נכחו:

חברי הוועדה:

משה גפני – היו"ר

רוני בר און

יצחק וקנין

שי חרמש

אמנון כהן

משה (מוץ) מטלון

אלכס מילר

מירי רגב

רונית תירוש

מוזמנים:

בועז סופר, סמנכ"ל בכיר תכנון וכלכלה, משרד האוצר

שאול ששון, מנהל תחום תעשיות עתירות ידע, משרד התעשייה, המסחר והתעסוקה

ריטה גולדשטיין, מינהל סחר חוץ, משרד התעשייה, המסחר והתעסוקה

ציפי ברמץ, משרד התעשייה, המסחר והתעסוקה

יאיר גלר, מנכ"ל הרשות למלחמה בסמים ובאלכוהול

ליאוניד שיינמן, תחום רכב וציוד, רשות הכבאות

שירלי אביבי, רשות המסים בישראל

קובי בוזו, רשות המסים בישראל

ז'ק בר, יושב-ראש טמפו

יואש בן אליעזר, משנה למנכ"ל טמפו

צבי גולדשטיין, מנהל איגוד המזון, התאחדות התעשיינים

סיגל בלט, איגוד המזון, התאחדות התעשיינים

דב פינטוך, יו"ר חטיבת יבואני המשקאות המשכרים, לשכת המסחר

עמי צדיק, מרכז המחקר והמידע, הכנסת

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ
1.
צו תעריף המכס והפטורים ומס קניה על טובין (תיקון מס' 4), התש"ע-2009 (גרעיני דלעת)

2.
צו תעריף המכס והפטורים ומס קניה על טובין (תיקון מס' 6), התש"ע-2009 (נייר למטרות משק בית

3.
צו תעריף המכס והפטורים ומס קניה על טובין (תיקון מס' 7), התש"ע-2009 (פטור ממסים על ציוד לכיבוי דליקות ולהצלה)

היו"ר משה גפני:


אני מתכבד לפתוח את ישיבת ועדת הכספים.

צו תעריף המכס והפטורים ומס קניה על טובין (תיקון מס' 4), התש"ע-2009 (גרעיני דלעת)

שירלי אביבי:

תיקון מספר 4 עוסק בגרעיני דלעת. בהתאם  להחלטת סיווג מחודש מרץ 2008 שפורסמה על ידי ארגון הסחר העולמי, הוחלט כי גרעיני דלעת צריכים להיות מסווגים, אם ניתן להשתמש בהם לזריעה אך עיקר ייעודם למאכל אדם, בפרט 12 ולא ב-1209 כפי שזה היה נהוג עד היום.  גרעיני דלעת היו מסווגים, אם הם למאכל אדם, בפרט 1209. בעקבות החלטת ארגון המכס העולמי, צריך לסווג אותם ב-1209 ולכן החלנו צו שמעביר את כל גרעיני הדלעת, כאשר הם למאכל, לפרט 1209 עם המיסוי שהיה קיים בעבר.

שי חרמש:

דלעת או דלויים.

שירלי אביבי:

גרעיני דלעת.

שי חרמש:

דלעת זה מוצר אחד ודלויים הם ממשפחה שונה.

יעקב אדרי:


אנחנו לא מתווכחים עם החקלאים.

שי חרמש:

אלה שני דברים שונים לגמרי.

היו"ר משה גפני:


אנחנו מדברים על גרעיני דלעת.  למה אתם מבקשים את הצו הזה?

שירלי אביבי:

אנחנו מבקשים אותו מהסיבה שזה בהתאם להחלטה של ארגון המכס העולמי שמחייבת אותנו. אנחנו עובדים לפי עקרונות הסיווג של ארגון המכס העולמי ולכן, בעקבות החלטות שהוא מקבל, אנחנו מחויבים ולכן אנחנו פועלים לתקן צו תעריף המכס בהתאם להנחיות שלו.

היו"ר משה גפני:


וזה ישפיע על הצרכנים?

שירלי אביבי:

אנחנו חושבים שלא. בעבר המכס היה 12 אחוזים בפרט 1209 ואנחנו מעבירים את זה ל-12012 באותו מס. לכן אנחנו לא חושבים שצריך להיות כאן איזשהו שינוי.

שי חרמש:

אין כאן הגדלת חשיפה ליבוא.

שירלי אביבי:

מכיוון שהפרט הזה לא היה קיים בפרט שביקשו מאתנו, אנחנו מוסיפים שם את הפרט הזה. לכן עקרונית זאת העלאה. זה דבר טכני.

מירי רגב:

אנחנו נלך אתם עם הדלעת אם הם ילכו אתנו עם האלכוהול.

היו"ר משה גפני:


לא עושים דילים בוועדה אלא כל דבר לגופו של עניין.


אנחנו מצביעים על אישור הצו.

ה צ ב ע ה

צו תעריף המכס והפטורים ומס קניה על טובין (תיקון מס' 4), התש"ע-2009 (גרעיני דלעת) –
אושר פה אחד

בועז סופר:

צריך להדגיש שזאת הגנה על הייצור המקומי.

היו"ר משה גפני:


יש עוד הרבה דברים שצריך להגן בהם על המקומיים, ואתם לא מגינים.

צו תעריף המכס והפטורים ומס קניה על טובין (תיקון מס' 6), התש"ע-2009 (נייר למטרות

משק בית

קובי בוזו:

מדובר בתיקון טכני. אנחנו בדקנו וראינו שהתרגום שלנו לתעריף המכס העולמי החסיר את המילה "או לא" לגבי ניירות טואלט מודפסים או ארוגים וכולי.

היו"ר משה גפני:


יש השפעה על הצרכנים?

קובי בוזו:

אנחנו סבורים שאין השפעה על הצרכנים כי ממילא סוכני מכס שמחוברים לתעריף הכלל 

עולמי ידעו שזה מסווג בפרט הנכון.

יעקב אדרי:


השאלה אם הסיווג לא משנה את המחיר.

היו"ר משה גפני:


שאלתי. הוא אומר לא.

מירי רגב:

גם על המים אמרנו שזה רק 150 שקלים בחודש.

היו"ר משה גפני:


לא, זה לא המקרה. 

בועז סופר:

גם חברת החשמל.

מירי רגב:

אתה רואה למה צריך להיות פיקוח על החשמל ועל המים?

היו"ר משה גפני:


השאלה הייתה אם זה ישפיע על הצרכנים.

קובי בוזו:

לא. זה לא ישפיע על הצרכנים כי אנחנו סבורים שכבר היום גם היבואנים מסווגים ממילא בפרט הנכון.

היו"ר משה גפני:


אנחנו מצביעים.

ה צ ב ע ה

צו תעריף המכס והפטורים ומס קניה על טובין (תיקון מס' 6), התש"ע-2009 (נייר למטרות

משק בית – אושר פה אחד

צו תעריף המכס והפטורים ומס קניה על טובין (תיקון מס' 7), התש"ע-2009 (פטור ממסים על ציוד לכיבוי דליקות ולהצלה)

קובי בוזו:

פרט 622 בתעריף המכס מעניק פטור ממסים על ציוד לכיבוי והצלה. בבדיקה שערכנו ראינו שהפטור מעניק רק על מכס ולא על מס קניה כיוון שממילא ביטלנו את כל מסי הקניה שהיו קיימים על ברזל, על צינורות וכולי. לפני שינוי הצו היה פטור ממכס. בבדיקה שעשינו גם בתיאום עם משרד התעשייה וגם עם המפקח על הכבאות, ראינו שהציוד שיש עליו פטור, ניתן לייצור גם בארץ. לכן למעשה הפטור שהיה קיים טרם הצו העניק פטור ממכס על ציוד שיכול להיות מיוצר בארץ וכיום מייבאים אותו מסין או מארצות שלישיות ולמעשה יש כאן פגיעה בייצור המקומי.


לאחר שישבנו גם עם משרד התעשייה וגם עם המפקח על הכבאות, החלטנו לבטל את הפרט הזה, מה עוד שראינו שלא היה כאן יבוא רציני ולכן גם תוספת ההכנסות כאן היא רק של 2.9 מיליון שקלים בשנה.

שגית אפיק:

בהנחה שזה לא יירכש בייצור המקומי.

קובי בוזו:

אם כולם ימשיכו לייבא את מה שהם מייבאים היום ולא ירכשו את זה בארץ.

שגית אפיק:

אז לא תהיה הגנה על הייצור המקומי?

היו"ר משה גפני:


אבל תהיה תוספת הכנסות. אם נאשר את הצו, מאיפה תרכשו את הציוד?

ליאוניד שיימן:


זה לא נוגע בפעילות שירותי הכבאות. מדובר כאן בציוד למערכות כיבוי אש אוטומטיות.

היו"ר משה גפני:


מה העמדה שלכם?

ליאוניד שיינמן:


העמדה שלנו היא עמדה של המכס.

שי חרמש:

זה מיוצר בארץ?

שגית אפיק:

כן, זה מיוצר בארץ.

שי חרמש:

אז זאת לא חשיפה.

היו"ר משה גפני:


זאת אומרת שלפי המצב היום, אם הצו הזה יאושר וימשיכו לרכוש -  יש ייצור מקומי כמובן -  מארצות אחרות, תהיה תוספת הכנסה למדינה של 2.9 מיליון שקלים. אם בעקבות הצו הזה ירכשו מהייצור המקומי, וקיים ייצור מקומי, אין הכנסות למדינה.

קובי בוזו:

כן.

היו"ר משה גפני:


רבותיי, יש שאלות?

שי חרמש:

המשמעות היום היא הורדת העלות?

קובי בוזו:

עלייה קטנה. 

קריאה:


מעלים את המכס למי שימשיך לייבא.

היו"ר משה גפני:


זה כדי להגן על הייצור המקומי.

היו"ר משה גפני:


אנחנו מצביעים.

ה צ ב ע ה

צו תעריף המכס והפטורים ומס קניה על טובין (תיקון מס' 7), התש"ע-2009 (פטור ממסים על ציוד לכיבוי דליקות ולהצלה) – אושר פה אחד


שלושה צווים של רשות המסים אושרו. אני מודה לכם.

הישיבה ננעלה בשעה 10:40

